钦定古今图书集成/明伦汇编/官常典/第698卷 > 饶伸
## 钦定古今图书集成/明伦汇编/官常典/第698卷 > 饶伸

按《明外史》本传：“伸字抑之，进贤人。万历十一年进士，
授工部主事。十六年，庶子黄洪宪典顺天试，大学士
王锡爵子衡为举首，申时行婿李鸿亦预选。礼部主
事于孔兼疑举人屠大壮及鸿有私，尚书朱赓、礼科
都给事中苗朝阳欲寝其事。礼部郎中高桂遂发愤，
摘可疑者八人并及衡，请得覆试。锡爵疏辨，与时行”
并乞罢。帝皆慰留之，而从桂请。命覆试，礼部侍郎于
慎行以大壮文独劣，拟乙置之。都御史吴时来及朝
阳不可。桂直前力争，乃如慎行议，列甲乙以上。时行、
锡爵调旨尽留之，且夺桂俸二月。衡实有才名，锡爵
大愤，复上疏极诋桂、伸乃抗疏言：“自张居正三子连
占高科，而辅臣子弟遂成故事。《洪宪》”更谓一举不足
重，居然置之选首。子不与试，则录其婿，其他私弊不
乏。闻覆试之日，多有不能文者。时来罔分优劣，蒙面
与桂力争，遂朦胧拟请。至锡爵《讦桂》一疏，剑戟森然，
乖对君之体。锡爵柄用三年，放逐贤士，援引憸人，今
又巧护己私，欺罔主上，势将为居正之续。时来附权
蔑纪，不称宪长，请与“锡爵、《洪宪》俱赐罢。”疏既入，锡爵、
时行并杜门求去。而许国以典会试入场，阁中遂无
一人。中官送章奏于时行私第，时行仍封还。帝惊曰：
“阁中径无人耶？”乃慰留时行等，而下伸诏狱。给事中
胡汝宁、陆梦龙、杨文焕，御史林祖述、管九皋、毛在复
交章劾伸及桂以媚执政。在又侵孔兼，谓桂疏其所
使。孔兼奏辨求罢。于是诏诸司严约所属，毋出沽名，
而削伸籍，贬桂三秩，调边方，孔兼得免。伸既斥，朝士
多咎锡爵，锡爵不自安，屡请叙用。起伸南京工部主
事，改南京吏部。引疾归，遂不复出。熹宗即位，起南京
光禄少卿。疏陈“葆养圣德”，词甚剀至。天启四年累官
刑部左侍郎。魏忠贤乱政，请告归。所辑《学海》六百馀
卷，时称其浩博。兄位累官工部右侍郎。母年百岁，与
伸先后以侍养归。先是，任丘刘元震、元霖兄弟俱官
九列，以母年近百岁，先后乞养亲归，与伸兄弟事相
类，一时皆以为荣。